Godinu na zalasku, 2012., prvu na vlasti Zorana Milanovića, Hrvatska je okončala u pesimizmu, pokazalo je istraživanje Crobarometar koje provodi agencija Ipsos Puls, a objavljuje Dnevnik Nove TV.

Naime, 65 posto građana misli kako zemlja ide u lošem smjeru, dok njih 25 posto smatra suprotno. Ovakvi trendovi zapravo su već vidljivi nekoliko mjeseci, točnije, od ljeta.

U trenutku Milanovićeva preuzimanja vlasti Hrvati su, međutim, bili puni optimizma. Tada je čak 50 posto građana mislilo kako zemlja ide u dobrom smjeru, a samo 33 posto njih mislilo je suprotno. Vidljivo je kako je, u godinu dana, broj optimista prepolovljen, ali i da je broj pesimista udvostručen. Zanimljivo, još samo SDP-ovi birači, njih 58 posto, misle kako zemlja ide u dobrom smjeru.

Kada je riječ o potezima Milanovićeve vlade, 56,9 posto ispitanika ne odobrava poteze Banskih dvora, njih 34,2 posto odobrava poteze Vlade, a 8,9 posto ne zna.

Samo vanjska politika dobro stoji kod građana jer ju podupire njih 45 posto. Socijalnu politiku podupire 26 posto, a svaki četvrti Hrvat podupire Vladinu politiku u gospodarstvu i financijama.

Školskim ocjenama, predsjednik Josipović godinu završava s \"četvorkom\" ili s 3,61, a u ovom mjesecu bilježi najveći rast potpore u zadnjih godinu dana. Vlada je pak \"potonula\" na najnižu ocjenu, točnije, 2,38, dok je Hrvatski sabor godinu okončao s nikad lošijom ocjenom – 2,01 ili \"čvrstom dvojkom\".

>> Vlada niže neuspjehe: BDP pao 1,9, a potrošnja građana 3,5 posto